**ΘΕΜΑ :** Ανάρτηση Μελέτης στην ιστοσελίδα

Ημ/νία υποβολής ***22/10/2021***

**Ερώτηση :** Διενέργεια διαγωνισμού

Καλημέρα Στο άρθρο 70 του Ν4412 ισχύει από 1/9/2021 η παρ. Ν4 η οποία αναφέρει: *"**Η αναθέτουσα αρχή υποχρεούται, σε έργα με εκτιμώμενη αξία σύμβασης μεγαλύτερη του ενός εκατομμυρίου (1.000.000) ευρώ, να αναρτά στην ιστοσελίδα της δεκαπέντε (15) τουλάχιστον ημέρες πριν από τη διενέργεια του διαγωνισμού, τη μελέτη κατασκευής του έργου"* Πότε θεωρούμε ότι είναι η διενέργεια του διαγωνισμού? Ευχαριστώ

**Απάντηση :**

Το άρθρο 70 του Ν. 4412/2016 αποτελεί ενωσιακό άρθρο που ενσωματώνει το άρθρο 55 της Οδηγίας και αφορά στην ενημέρωση των υποψηφίων και προσφερόντων επί αποφάσεων των αναθετουσών αρχών μετά την υποβολή των πρσφορών ή των αιτήσεων συμμετοχής.

Σύμφωνα με την αιτιολογική έκθεση, *με τη ρύθμιση αυτή δίνεται η δυνατότητα στους υποψηφίους του διαγωνισμού να έχουν επαρκή χρόνο να μελετήσουν το έργο και να αποφασίσουν αν θα συμμετάσχουν ή να διατυπώσουν πριν τη συμμετοχή τους τις απόψεις τους. Η ρύθμιση αυτή εναρμονίζεται με το γενικό πνεύμα αλλαγών που εισάγονται που καθιστούν τη μελέτη υποχρεωτική και μη δεκτική ουσιωδών αλλαγών κατά τη διάρκεια εκτέλεσης του έργου*.

Συναφώς αναφέρουμε την (Α-45 Γνώμη ΕΑΑΔΗΣΥ)

*«Από την αιτιολογική έκθεση και πάντως, χωρίς να προκύπτει από τη διατύπωση του άρθρου προκύπτει, ότι η προτεινόμενη, στοχεύει να παράσχει επαρκή χρόνο στους προσφέροντες / αιτούντες συμμετοχή να συμμετάσχουν στη διαγωνιστική διαδικασία ή να διατυπώσουν τις απόψεις τους. Από τα ανωτέρω* ***συνάγεται ότι*** ***η προτεινόμενη ρύθμιση, που θα έπρεπε να αποτελεί περισσότερο κατεύθυνση -αναλόγως της πολυπλοκότητας του έργου και των περιστάσεων-παρά υποχρέωση, εξασφάλισης επαρκούς δημοσιότητας ή και ωρίμανσης της σύμβασης έργου, δεν εντάσσεται κατά περιεχόμενο στο ορθό άρθρο****.*

*Ο στόχος αυτός θα εξυπηρετείτο καλύτερα αν η προτεινόμενη ρύθμιση εντασσόταν) στα άρθρα 60 και 121,με την θέση ειδικής ελάχιστης προθεσμίας 60 ημερών* (ΣΣ: που οριζόταν στο αρχικό σχέδιο αντί των 15 ημερών) *για την υποβολή προσφοράς σε συμβάσεις έργου εκτιμώμενης αξίας άνω του 1.000.000 € , ενδεχομένως δε και με την υποχρέωση δημοσίευσης προκαταρκτικής προκήρυξης σύμφωνα με το άρθρο 62 για τις συμβάσεις άνω των ορίων,*

*β) συσχετιζόταν παράλληλα με τα άρθρα 46 και 68 για την προκαταρκτική διαβούλευση των συμβάσεων με την αγορά (άρθρο 46) και για τη διαβούλευση επί των δημοσιευμένων εγγράφων σύμβασης έργων (άρθρο 68).*

*Σε κάθε περίπτωση θα πρέπει να ληφθεί υπόψη το ενδεχόμενο να συντρέχουν επείγουσες περιστάσεις δημοπράτησης, που δεν επιτρέπουν την τήρηση της προθεσμίας αυτής. Περαιτέρω εκτιμάται ότι θα ανακύψουν ερμηνευτικά ζητήματα και προβλήματα εφαρμογής της προτεινόμενης ρύθμισης, λόγω της ευρύτητας της έννοιας της «μελέτης κατασκευής του έργου». Προς σκοπό σαφήνειας της ρύθμισης και ασφάλειας δικαίου* ***προτείνεται η περαιτέρω επεξεργασία της ρύθμισης****».*

Η προσωπική μας εκτίμηση είναι ότι η ημερομηνία «διενέργειας του διαγωνισμού» σχετίζεται με την «ελάχιστη προθεσμία παραλαβής προσφορών» που ορίζεται από τις Αναθέτουσες Αρχές, όπως αυτή αποτυπώνεται στις διατάξεις των άρθρων 60 και 121.

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***[zpapastamatis@gmail.com](mailto:zpapastamatis@gmail.com" \t "_blank)***

Τηλ. Επικοινωνίας :*6945558980*